په شمالي وزیرستان کې د ګرځبنديز ختمولو دپاره په سوشل ميډيا کمپاين پېل شوی
د افغانستان سره په پوله پرتې د پاکستان په قبايلي ضلعې شمالي وزيرستان کې ځايي خلک وايي په خړکمر علاقه کې د لسو ورځو راهسې ګرځبنديز په ځای دی.
د پرون خالي، شنبې د ورځې راهسې په سوشل ميډيا په شمالي وزيرستان کې د ګرځبنديز يا کرفیو د ختمولو دپاره کمپاين پېل شوی دی. د پښتون ژغورنې غورځنګ (پي ټي اېم) مشر منظور پشتين پرون په ټويټر ويلي، "په شنه خوړه او خړ کمر کې اوس هم کرفیو ده. ملګري ملتونه په سيمه کې د خوراک د کموت خبر واخلي. ځايي خلک د پوځ دغه فشار ردوي چې د علي وزير او محسن داوړ پرضد ويډيوبيان ورکړي. کرفيو او د چيکونو ودرول دوي ته سزا ورکول کيږي". د پيپلز ګوند مشر فرحت الله بابر په ټويټر ويلي، "اول ۱۳ کسان په نېغو ډزو کې ووژل شو، اوس د ګرځبنديز او لوږې د لارې خلک وژني". د عوامي نيشنل ګوند د خېبرپښتونخوا جنرل سيکرټري سردار بابک ويلي، "سپريم کورټ ته خواست کولی شي چې په وزيرستان کې د روانې کرفیو له امله انسانان مري او د نورو مړينو اندېښنه ده. د صوبايي حکومت د غفلت او بې پروايۍ پرضد دې خپل ځاني نوټس واخيستل شي". په سيمه کې د جمعيت اسلام ف ډلې يو مشر خالد جان داوړ په فېس بک ليکلي، "د تازه مالوماتو ترمخه په شمالي وزيرستان کې د کرفيو له په لنډ سېد اباد کلي کې دوه ماشومان مړه شوي دي". له دې وړاندې نوموړي ويلي، د دته خېلو په شنه خوړه کې د کرفيو له امله په يو کور کې درې ماشومان د لوې او تندې نه مړه شوي دي. شمالي وزيرستان په خړ کمر علاقه کې لس ورځې وړاندې د سړک غاړې په ښخ بمي چاؤدنه کې درې پوځي افسران او يو سرتېري وژل شوي او څلور نور ژوبل شوي وو. د شمالي وزيرستان خړ کمر هغه علاقه چرته چې پوځ ویلي ؤ د يادې پېښې نه څو ورځې وړاندې په علاقه کې د لټون په عملياتو کې څو مشکوک کسان نيول شوي او د پوځ په وېنا په تېره يوه مياشت کې په دغه سیمه کې د تازه پېښې د وژل شوؤ په ګډون لس سرتيري وژل شوي او ۳۵ نور ژوبل شوي وو. په سيمه کې د پېښې رامنځته کېدو وروسته ګرځبنديز لګول شوی دی، د تازه ګرځبنديز په اړوند ځايي انتظاميه د څه ويلو نه ډډه کوي او ځايي خلک وايي اېف سي ځواک دوي ته ځواب کوي چې ګرځبندیز پوځ لګولی دی. خو د پاکستان پوځ په رسمي ډول د دغه ګرځبنديز په اړوند څه نه دي ويلي.